14.

Dírítear sa chomhaontú ar na gnéithe seo a leanas: — tá gníomhaíochtaí faoi IPA III le maoiniú trí chur chuige téamach, chun an leas is mó is féidir a bhaint as an tionchar a bheidh ag cúnamh ón Aontas, agus comhsheasmhacht, sineirgí agus comhlántachtaí le réimsí eile de ghníomhaíochtaí seachtracha an Aontais, le beartais agus cláir ábhartha eile de chuid an Aontais, á n-áirithiú ag an am céanna; — comhleanúnachas idir an cúnamh agus an creat beartais foriomlán um méadú, chomh maith le comhar idir an Coimisiún agus na Ballstáit agus comhleanúnachas á áirithiú agus dúbailt á seachaint idir an cúnamh a thugtar faoi IPA III agus cúnamh eile; — tá cúnamh faoin Rialachán seo bunaithe ar chur chuige feidhmíochtbhunaithe agus ar phrionsabal an chion chothroim araon: déanfar é a dhifreáil maidir le raon feidhme agus déine de réir fheidhmíocht na dtairbhithe agus cuirfear riachtanais agus acmhainneachtaí na dtairbhithe sin san áireamh chun nach dtabharfaí leibhéal cúnaimh a bheadh íseal go díréireach i gcomparáid le tairbhithe eile; — foráiltear go bhféadfaí raon feidhme agus déine an chúnaimh a mhodhnú i gcás ina mbeadh cúlchéimniú suntasach nó easpa leanúnach dul chun cinn á dhéanamh ag tairbhí sna bunréimsí (an smacht reachta agus cearta bunúsacha, institiúidí daonlathacha agus an t-athchóiriú riaracháin phoiblí maille le forbairt eacnamaíoch agus iomaíochas), lena n-áirítear trí na cistí a laghdú go comhréireach agus iad a atreorú, ar bhealaí nach gcuirfí as don tacaíocht do chearta bunúsacha a fheabhsú, do dhaonlathas agus don smacht reachta, lena n-áirítear tacaíocht don tsochaí shibhialta agus, i gcás inarb iomchuí, do chomhar le húdaráis áitiúla. I gcás ina bhfuil dul chun cinn ann an athuair, dhéanfaí an cúnamh a mhodhnú dá réir freisin le tuilleadh tacaíochta a thabhairt do na hiarrachtaí sin; — bord sonrach straitéiseach i mbainistiú oibríochtaí CEFI+ do na Balcáin Thiar; — infheictheacht an chistiúcháin ón Aontas ó fhaighteoirí an chistiúcháin sin a áirithiú, go háirithe nuair a bheidh na gníomhaíochtaí agus a dtorthaí á gcur chun cinn agus á dtuairisciú, trí bhéim a leagan ar an tacaíocht a fuarthas ón Aontas agus ar an tairbhe a bhaineann daoine as, ar bhealach infheicthe maidir le hábhar cumarsáide a bhaineann leis na gníomhaíochtaí dá dtugtar tacaíocht faoin Rialachán seo; agus trí fhaisnéis spriocdhírithe atá comhleanúnach, éifeachtach agus comhréireach a sholáthar do shainghrúpaí éagsúla, lena n-áirítear na meáin agus an pobal ar bhealach straitéiseach; — cothromaíocht idir forálacha nós imeachta na hIonstraime: comhaontaíodh go nglacfar doiciméid chlársceidealaithe trí bhíthin gníomhartha cur chun feidhme agus go dtabharfaí de chumhacht don Choimisiún gníomhartha tarmligthe a ghlacadh chun an Rialachán seo a fhorlíonadh trí chuspóirí sonracha áirithe agus tosaíochtaí téamacha a leagan amach don chomhar, agus na tosaíochtaí téamacha don chúnamh agus liosta na bpríomhtháscairí feidhmíochta a leagtar amach in Iarscríbhinn II, Iarscríbhinn III agus Iarscríbhinn IV a leasú; — sainmhíniú na bpríomhtháscairí feidhmíochta atá le húsáid le gur féidir an dul chun cinn agus, i gcás inarb iomchuí, ullmhacht na dtairbhithe a liostaítear in Iarscríbhinn I, agus rannchuidiú an Aontais le gnóthú cuspóirí sonracha IPA III (Iarscríbhinn IV), a thomhas; — cur i bhfeidhm cúlghabhálach an Rialacháin ón 1 Eanáir 2021 (aithris (36)).